Alegeri în Rusia. Vladimir Putin acuză Ucraina de interferențe în procesul electoral
- Cristian Raducanu
- 15 martie 2024, 19:54
Vladimir Putin a lansat o nouă acuzație la adresa omologului său ucrainean. Liderul de la Kremlin a acuzat în prima zi a alegerilor prezidențiale că Ucraina încearcă să influențeze scrutinul prin bombardamente și incursiuni în Rusia.
Vladimir Putin, acuzații în prima zi a alegerilor prezidențiale
Președintele Vladimir Putin a declarat că aproximativ 2.500 de combatanți ucraineni au încercat să pătrundă pe teritoriul Federației Ruse. Afirmațiile președintelui rus au fost făcute în contextul ședinței Consiliului de Securitate. Liderul de la Kremlin a subliniat că intenția Kievului de influența scrutinul prezindențial nu va rămâne nepedepsită.
"Cu obiectivul de a perturba alegerile, de a teroriza oamenii, în mai multe regiuni de graniţă cu Ucraina regimul neonazist de la Kiev a planificat şi încearcă să execute acţiuni militare demonstrative", a spus Putin în timp la şedinţa Consiliului de Securitate al Federaţiei Ruse.
Ucraina a încercat să influențeze procesul electoral din Rusia
Vladimir Putin a mai declarat că rachetele și proiectilele expediate de Ucraina au fost distruse de apărarea antiaeriană rusă, într-o proporție de 95%. Cu toate acestea, în urma bombardamentelor mai mulți cetățeni ruși și-au pierdut viața.
"Aceste lovituri inamice nu vor rămâne nepedepsite. Circa 95% dintre rachetele şi proiectilele inamicului au fost distruse de apărarea antiaeriană. Totuşi, din păcate avem victime civile", a adăugat președintele Rusiei.
Vladimir Putin a adus în discuție și incursiunile ucrainene pe teritoriul Rusiei din regiunile Belgorod și Kursk. Liderul de la Moscova a precizat că Ucraina a folosit 2.500 de combatanți, 35 de tancuri și 40 de vehicule blindate. Însă, acțiunea Kievului de interfera alegerile prezindențiale au fost respinse de Armata Rusă.
Vladimir Putin: "Inamicul a fost respins"
"Inamicul nu a reuşit (...), a fost respins şi s-a repliat, sau, mai bine spus, a rupt-o la fugă, cu o mare cantitate de pierderi. A pierdut circa 60% din efective şi mai mult de jumătate din blindate", a adăugat liderul de la Kremlin.
Ministerul rus al Apărării a informat că trei grupări formate din combatanți ruși pro-ucraineni au lansat în ultimele 72 de ore trei incursiuni pe teritoriul Rusiei.
În plus, subalaternii președintelui Putin au mai precizat că susținătorii filo-ucraineni le-au cerut civililor ruși să se îndepărteze de regiunile de graniță, pentru că vor încerca să recucerească cu sat capturat de armata Moscovei. Forțele Rusiei au respins atacurile folosind aviația și artileria, potrivit Agerpres.